khistorydata/jeongjo-sjw-relations huggingface dataset:
정조 14년 · 목
狀啓以爲依定式楊州境四件外鳴金呼籲之類取其所供撮其梗槪後錄馳啓請令該曹稟處德川幼學朴運鐸以爲本邑戊已兩年停退還米一萬二千石自本營督捧而今春又値時疾鋤役專廢且無前兩離年之餘太半逃亡百家所納之役十氓所捧之還一民擔當則雖今年還無路畢納況一萬二千石停退之穀乎乞賜處分明川幼學呂一齊以爲本道荐歉又被昨年水災無論田稅身布一竝蕩減之意大臣筵稟蒙允行關本道本府京主人瞞告本官以爲田稅則不爲蕩減故本官如前懲捧蓋邸人所食在於田稅故也渠等呈訴廟堂則分付以筵稟後出給故屢月留待且本府田畓昔爲一千二百餘結水災後只餘七百餘結詳定名色勢雖依舊責出合有變通之道田稅布之已爲蕩減自下勒捧者依當初朝令還爲出給雲山幼學鄭來章以爲渠等適値戊己之慘歉而特蒙朝家之澤還米一千七百石停退不捧故僅僅安堵今春染疾死亡相續以一境之穀比於當年之受食尙無路畢納而自本營先督停退穀停退穀卽流亡虛戶所食未捧者也荒年濱死之民保存無路乞限年豐更爲停退敎以雖屬四件外係是民隱德川雲山事以此原情後錄成送有旨於該道伯處見今捧糴方張其中流戶最不可捧處特許停退俾居者得以安堵此惟在道伯參量虛實之如何以此知悉擧行形止論理狀聞事回諭明川事亦以原情後錄成送有旨一依朝令詳考施行俾無更訴之弊亦爲下諭于北伯又狀啓以爲楊州幼學韓師權擊錚原情以爲渠先塋在本邑槐陰里守護者屢百年己丑年間本面具文煥偸葬其母於渠曾祖墳單靑龍四十步半尺生立俱見處渠祖呈官文煥落訟亡何身死其子在元以年久難動頓無掘去之意伏乞摘奸尺量卽爲掘移云請令該曹稟處敎以卿其分付山在官斯速決給俾無更訴之弊
정조 14년 · 강
召見判府事李福源于誠正閣
정조 14년 · 목
予曰道臣遞易則爲難而情理亦不可不念矣卿今往海營儘便好矣何日欲發行耶福源對曰臣之先塋在南陽省掃而歸計當在旬望間仍卽發行矣予曰歸期當在何間對曰欲於歲前還歸矣敎曰李判府事南陽地省掃時澆奠床及驛馹依例擧行事分付畿營
정조 14년 · 강
區劃園所植木時錢穀
정조 14년 · 목
敎曰今番園所植木等役事所入物力不可不先爲區劃於園官差員及地方官處以本府或隣近邑惠廳當納錢中限一千兩米限一百石除留本府令本府使量宜分劃役所不足則以別單陳聞餘亦準此列邑植木切勿貽弊民間而使役用官隸水原府使觀其名數當給糧者給糧以各該邑公穀會減昨冬植木雖除民弊猶且有之今年安知不稍弛令廟堂措辭嚴飭該道伯及該府使處該府使無異都差使員列邑貽弊與否各別審察大則狀聞小則自斷科治植木處記標亦依昨年例以爲考勤慢之地兼欲親審於開春行幸時此意知悉磚石慗鋪壁土修葺葛峴塡土補莎皆以此區劃錢穀先爲分排取用事與園官知悉此傳敎自政院亦卽成送有旨於該府使仍又謄送園官處
정조 14년 · 강
施吏曹參判洪秉纘不敍之典
정조 14년 · 목
敎曰政格之不敢違越如律令之無得低仰莁仕之兄弟不得竝擧自有先朝筵中定式竝擧猶肰況數朔之內乎許多生進不啻幾百豈必鄭世淳兄弟非此家莫可乎如許循私之習焉敢售之乎銓官事極爲放恣吏曹參判洪秉纘亟施不敍之典以懲銓官稍稍不畏之漸我國吏胥之國官員雖生疏格例多從吏口況政吏乎向來大臣亦以此事筵稟出擧條則未幾復犯該吏令收司照法嚴治
정조 14년 · 강
命宣傳官窠以朴宗柱擬入
정조 14년 · 목
敎曰故諭善朴聖源之侄子今榜中武擧此家人豈可不卽收用宣傳官中時帶別軍職人改差此窠原是參下窠以朴宗柱口傳擬入事分付該曹
정조 14년 · 강
以姜彝正爲承旨前望也
정조 14년 · 강
應敎李太亨校理韓光植修撰林道浩金翰東副修撰成種仁聯疏踏啓字
정조 14년 · 목
疏略曰臣等向隨諸臺聯參於三司合辭伊時臺臣未承批旨旋卽遞改臣等旣皆同參則其爲未承批一也揆以情地實無蹲冒之勢而連値承候之班且當動駕之時冒沒行公內自循省若員大何今若以爲日已久因仍盤礴則壞損廉防已無餘地伏乞亟削臣等之職
정조 14년 · 목
李廷高加設同知金弼碩單付同知○原春監司尹師國以道內應資人開錄馳啓敎以口傳下批○金三金等二十人單付同知鄭東善等六十五人單付僉知
정조 14년 · 강
副校理徐有鍊陳疏乞郡賜例批
정조 14년 · 강
命三營加設哨官以濟州出身三人啓下仍以實職收用
정조 14년 · 목
敎曰今榜濟州武擧子出身三人豈可只受紅牌還涉重溟乎三營哨官加設啓下此後次次以實職收用事分付該曹
정조 14년 · 강
移除承旨姜彝正刑曹參議前望也
정조 14년 · 목
詞訟劇地不可久曠故也
정조 14년 · 목
禁府啓言金錫采上言回啓當於三日內爲之而判義禁韓光會宗簿寺進次堂例不得擧行敎以許遞令次堂回啓
정조 14년 · 목
敎曰未下直守令皆令明日辭朝上京守令明日下送後草記
정조 14년 · 강
命吏曹該吏更加嚴杖究問
정조 14년 · 목
刑曹啓言吏曹政色書吏有照法嚴治之命矣當該執吏李仁紀決杖一百放送敎曰特敎之下如是草草照律極爲駭然其委折更加嚴杖究問捧草供以入萬一抵賴當刑推得情添問目取招
정조 14년 · 강
執義李殷模陳疏辭職賜例批
정조 14년 · 목
疏略曰一天之國讎未討而擧世沁泄則義理已晦塞矣而臣不得感回鄭妻之防守不嚴而衆惑滋甚則處分極過擧也而臣不能匡救至今抗顏只緣事會之不得不然況今之三司雖非其人其職則古也向於三司之啓竟靳一字之批而于于而進于于而退如許去就孰不竊笑卽此一事尤是臣必遞之義堂疏已蒙踏下處義宜無異同伏乞亟命鐫改嗚呼顧今國勢有泰磐之固在朝在野夫復何憂而竊以爲聖學雖不踰矩聖而益聖卽所仰望凡於辭敎誨責之際惟奉令承敎之是期是責雖凶逆偃息大論方張雷威所及風節薾然君綱國紀恐不在於此等處而政在於扶樹士氣恢張正論也
정조 14년 · 강
待敎沈象奎陳疏辭職賜例批
정조 14년 · 목
金時華加設同知安處德等三人單付僉知
정조 14년 · 강
禁府以長興金錫采上言回啓
정조 14년 · 목
該府啓言金錫采上言以爲其九代祖永幹中廟朝端敬王后遜位時以都承旨堅請還復被謫長興端敬王后復位後固當卽請伸雪而子孫孱微事蹟今無見存所可馮者只是渠家傳來譜牒其事蹟必在政院日記中特垂曠恤之澤云如此久遠之事明有文蹟之可據然後其冤枉與否可以詳査本府所在謄錄只是二去癸亥以後事而已其前之事非但無以馮考且三日之限已過又使搜訪終不來現請勿施允之
정조 14년 · 강
校理趙鎭宅陳疏乞遞賜例批
정조 14년 · 목
疏略曰惟臣濫叨之職卽臣僨誤之地役以至慟在心無面可顯雖欲徒恃寵靈揚揚冒膺其奈重得罪於仁孝之君子而殿下亦安用此等臣哉伏乞鐫削臣職名於朝籍使之歸依先壠臣於窮廬憂蟄之中竊伏見亂本不除變怪層生雖阻籲庭之班恒切腐心之痛至於今番鄭妻之變出則嗚呼此又何擧也臣竊意我聖上卓識明見凡於義理分上何嘗毫釐差遺而乃爲是者豈有他哉誠以殿下方寸之間私或蔽公施措之際恩及掩義致有此過擧而底於悔耳所貴乎悔者言其偶失而旋復也悔雖不及於貞吉而旣悔之後無復吝焉此聖人所以除之而其在帝王之德尤爲美焉如或知其爲過而始以私意而行之終以言語而悔之則其於悔也不亦淺乎哉今日之擧嚴下豈或不知其爲遇而況乎擧措之駭惑道路不敢言批諭之蓋覆廷臣不敢質上下之間情志相阻已有乖於地天交泰之象亦豈所謂日月之食民皆見之者哉誠願殿下穆然深思凡於政法施爲之間本之以孚信濟之以乾斷使一國臣民咸仰殿下之心天廓日朗無復有纖毫千翳於其間則其於三司之啓牘不待申籲將見允命降而亂本得以夬除國勢得以永奠豈不休哉
정조 14년 · 강
命茂朱府使蔡弘履改差
정조 14년 · 목
吏曹啓言上京守令明日下送後草記事命下矣茂朱府使蔡弘履母病沈重不得下去云敎曰茂朱府使改差今日政差出
정조 14년 · 강
命應資人金弘祚等今日政下批
정조 14년 · 목
吏曹啓言卽接漢城府移文則上言人金得九父幼學弘祚年八十六鄭昌新父幼學錫景年八十三朴思亨父幼學文尙年八十韓瀣父幼學徵彥年八十五柳有得父良人尙俊年八十二車尙男父良人仁聖年九十二權叔仁父幼學頊年八十四朴憬燁兄幼學世燁年八十二李德圭父前僉知顯喆年八十六鄭一東父閑良世才年八十二宋錫璉父幼學澤傳年八十二金學基祖前巡將命暭年七十二洪顯佑父幼學演年八十七的實云幷依他例合施加資白七才父先貴崔錫圭兄聖圭金得成父以福溯考屢式帳籍元不入籍云幷置之宋錫圭祖折衝前萬戶完星年六十九云而觀其上言則完星本以辛丑十二月二十二日生壬寅立春入於十九日故隨俗以壬寅生行世未得入於今番朝官年七十加資之典有此呼籲而事異常規有難輕許請置之允之敎以金弘祚等及宋完星幷加資今日政下批
정조 14년 · 강
有政吏曹判書洪良浩兵曹判書金文淳進
정조 14년 · 목
以韓光近爲承旨閔鍾顯爲吏曹參判丁範祖爲吏曹參議金方行爲校理尹序東爲修撰金熙采爲副修撰尹東暹爲判義禁趙時淳爲茂朱府使李協聖爲丹陽郡守曺允植爲振威縣令宋完星等三人加設同知金弘祚等十一人單付僉知
정조 14년 · 강
命上言人金良恒嚴刑懲治
정조 14년 · 목
京畿監司金憙以上言人童蒙金良恒山訟査實馳啓敎曰近來民習雖曰不古上徹何等至重之事而全諱事實極意杜撰數百步曰以數千步不囚而曰囚初則驟見渠供意謂吏奸所售或有勒決之擧有措辭判下觀此査啓金哥所爲節節虛謊令道伯捉來嚴刑懲治以勵民俗事令道伯知悉此啓本還下送
정조 14년 · 강
命吏曹執吏李仁紀加杖放送
정조 14년 · 목
秋曹以仁紀更招啓有是命
정조 14년 · 강
建花山龍珠寺命地方官以下施賞有差
정조 14년 · 목
龍珠寺祭閣六間中門三內墻垣十六間法堂九間七星閣六間中門一內墻垣十間香爐殿十二間中間一外中門一內墻垣十一間禪堂三十九間僧堂三十九間樓閣十五間三門翼廊竝十七間舂家二間中門三外墻垣二百十二間新鑿石井五十間淵池一處以上一百四十五間中門九墻垣二百四十九間○敎曰地方官水原府使趙心泰內厩馬一匹面給都看役利仁察訪曺允植畿邑守令除授都策應營禆前縣監具壽漢守令窠陞敍調用佛幀主營監董前察訪金弘道永付司果監董折衝金得臣司果李命基懸板監董前僉使李命藝令該曹米布從厚題給佛像監董宮屬黃德淳尹興莘帖加策應兼監役本府裨將閑良申㬘自昨年園役至今效勞甚多賞典尙未擧論加資五衛將今日政作窠調用本府敎鍊官嘉善徐正祐昨年園役伊後邑役今番寺役勤勞最多邊將待窠卽爲調用木役監董嘉善曺毅秀邊將待窠調用閑良廉德福帖加願納人五衛將朴萬瞻效力旣如此守令除授折衝咸就仁嘉善李東源五衛將今日政作窠調用而東源其心可嘉此後遷轉收用木手看役通政金道成今禁衛營將校陞差看役本府將校折衝黃啓請閑良洪命淳浮石看役本府將校嘉善趙得卿閑良李廷殷爐冶看役本府將校閑良安允執金有彬治石看役本府將校折衝金重麗金致祥土役看役本府將校閑良金就成車路修治村木輸運看役本府將校司果金天鎰石物領運本府將校閑良金光秀燔瓦看役本府將校司果徐致三實役或近一年或過百日竝帖加看役訓局將校出身韓斗完令該營米布施賞雕刻兼看役江華將校前別將車繼運帖加令京營門試用營吏李宗大令本道伯拔例施賞後狀聞庫子金德奉爲先令該曹米布從厚題給本府都邑吏崔潤益林時春羅致英羅文大昨年園役色吏等雖不帖加其後邑役寺役此輩效勞甚多特竝帖加任僧哲學加資特除僧統獅馹尊策愼行勝悟等加資書記僧道潛令本官米布題給任僧弘尙月信等加資木手邊首僧萬謙快性等加資各差備僧字平等五名證明震環等七名誦經戒初造僧邊首尙謙盡幀邊首旻寬畵僧等帖加看役願居僧豐一等五十名令本官米布題給京石手都邊首良人表聖起吳忠善京石手都邊首通政韓時雄良人崔有土里京冶匠邊首良人李貴福京泥匠邊首良人朴秀敦等帖加京假漆匠邊首金允世京蓋匠邊首閔光曄京燔瓦匠邊首金光孫等令該曹米布各別從厚施賞京小木匠李得才京假漆匠朴壽福京刻手四名京骨露匠五名令該曹木布各一疋施賞募軍都等牌金萬成役所使喚旗手四名今本官各別從厚施賞自本官擧行米綿以其實數論列狀聞
정조 14년 · 강
飭諸道舊還以最近年條分捧
정조 14년 · 목
備局啓言諸道舊還都數爲一百五十一萬二千九百八十餘石中限十五萬石參酌排比期於準捧之意分付各該道臣北關則因道臣陳請已令全數停退關東則舊還皆是丁未以上條元無昨年未捧請今年則姑勿分排敎曰舊還收捧苟有實效則固好矣年條久近錯雜此道捧昨年條他道捧十年前條如是之際奸弊何以不出小民何以分曉乎此所以特命書入各道最近年條也觀此書入別單果如所料今番則勿拘石數只以最近年條中點下者分捧如是之後萬有一混徵他年條者當該守令隨現重勘事嚴飭當捧各該道統營海西湖南兩都無近年條幷勿論關西則昨年未捧若是夥然今年年事登處歉處各各懸殊勿定石數令道伯量宜捧納後以其數爻追後狀聞而昨今年連歉處必須闊狹俾我兩民均沾同豊之樂擧蒙同慶之效事措辭行會○諸道舊還最近年條別單點下秩京畿戊申條九百五石湖西丁未條四百九十三石嶺南丁未條三百三十三石戊申條一千四百三十八石己酉條二萬三千八百七十四石
정조 14년 · 강
召見承文都提調蔡濟恭于誠正閣
정조 14년 · 목
求對故也○濟恭曰元子宮百日以後伏想益復岐嶷區區歡忭不可勝達予曰近日稍寒欲待和暖使卿等見之矣仍問有何所達而請對乎濟恭啓言使行文書有不得不稟定事矣謝恩表咨見大國回咨然後方可修正而拜表只隔三四日回咨尙不來到故竝與年例文書亦未啓下方物封裹在於明日而政府査對政院考覈無以擧行事甚惶憫且我國使行之還渡江日子彼人亦知之咨文承準日子與拜表日子若太近則此亦有所如何臣意則拜表日子差退三數日封裹亦爲退定則庶無窘急之患矣從之敎以今行回咨與年例表咨有異雖追付無所不可且或承準雖在拜表之後差送齎官順付於使行亦好而封裹則差退一二日果好卿其筵退後詳問日官自本院擇日草記濟恭曰皇帝於我國前後春遇愈往愈摯凡係我國所願無不曲從誠爲感激矣予曰今番事尤爲可感矣予又曰今番文武科謁聖後設食堂於春塘臺試取多士仍令文武新恩一齊巡堂誠壯觀八百餘食床咄嗟準辦賢關擧行可謂神速濟恭曰伊日盛擧臣雖不目見而誠歷代所無之盛事予曰伊日人海中有屹然一丈夫予欲問其姓名爲近煩屑而置之矣近來人之軀穀大小無不均適而此人何獨如是超衆耶濟恭曰此必是嶺儒許馹臣於向日間孫相龍之言招見則果是今世初見伊日赴場者恐非別人矣予曰其地閥何如濟恭曰許穆從五代孫矣予曰渠以遐方儒生齎糧赴擧亦有文筆耶濟恭曰文筆優爲科儒云矣予曰身長如此氣稟必異於人濟恭曰朝夕三升之飯不過僚飢而止家計貧寒平生不能滿腹云而軀穀壯大亦必有膂力矣予曰此等之人屬之勸武以開進塗好矣濟恭曰以渠地處文筆似不欲捨儒就武而氣骨則實合於操弓予曰予將欲招見矣
정조 14년 · 강
命璿譜陪進便殿爲之
정조 14년 · 목
宗薄寺啓言璿源譜略進上進獻件今已印出粧䌙矣今初八日卯時陪進仁政殿請承傳色奉入而奉謨堂奉安國朝御牒改張書本及內在件內閣件改張印本依下敎同爲陪進自內閣稟旨改張五處璿閣奉安件自本寺次第擧行頒賜件亦爲收聚改張還給敎以便殿爲之
정조 14년 · 강
命大科嫌避不赴人宋欽書等追付來頭大科會試
정조 14년 · 목
成均館啓言大科嫌避不赴人一一抄出則縣監宋欽書幼學洪樂浚柳鼎養三人以試官嫌避不得赴擧矣依聖敎追付於來頭大科會試允之
정조 14년 · 강
命文臣殿講及武臣朔試射以十一日爲之
정조 14년 · 목
政院以來十一日專經文臣殿講日次入稟敎以武臣殿講以朔試射代行當於其日同爲親臨以此知悉
정조 14년 · 강
重推兵判金文淳禁將金持默御將李漢豐
정조 14년 · 목
兵曹啓言卽者宮墻外軍堡衛卒申飭部將柳載新馳報內小東門下閾及門隻下丈夫腐傷蹲縮將有傾圮之慮云故聞極驚心臣文淳馳詣與訓鍊大將徐有大禁衛大將金持默御營大將李漢豐眼同看審則果如部將所告申飭該監以杻把子堅實圍排樹栅把守軍以東營入直御營軍八名除出將官率領修改間嚴加守直敎曰小東門門閾腐傷而因風蹲退顧何大事乎字內營門大將往見猶或爲說卿之率三營大將往見草記寧有如許駭擧乎若闕門門閾蹲退則五營將臣皆來見乎此草記勿施字內營門大將外兩營將臣及卿從重推考雖以部將言之擅離直所馳告卿家人事未瑩令入直堂上決棍懲勵
정조 14년 · 강
檢閱洪樂游疏陳母病乞遞賜例批
정조 14년 · 강
命時囚申大偀等削職放送
정조 14년 · 목
禁府以三和前府使申大偀咸從前府使金聖和拿囚啓敎以日寒如此令次堂考律勘放後草記○該府以申大偀金聖和各杖六十收贖奪告身一等啓敎以削職放送
정조 14년 · 목
咸鏡監司李文源以道內應資人後錄馳啓敎以口傳下批○李世永等六十人單付同知李時贊等二百四十三人單付僉知
정조 14년 · 강
命園所植木時用七邑抄戶仍命水原府使趙心泰守令姓名役民規模詳問馳啓
정조 14년 · 목
敎水原府使趙心泰曰觀此有旨祗受狀本植木諸邑依今春例自各邑抄出附近面實戶役用云今若依有旨更用官隸則已分定之民戶將有實惠未究之歎旣分泒旣定界自渠邑來訴之民自渠戶出價之類到今決難還給亦難還送莫如依初令姑爲使用待役畢捧成册另施軫念之擧似勝於目下之中止此意卽爲知悉務循便宜勿待巡營知委從長措處仍以意見追後狀聞又敎曰以此傳敎一一謄示亦以此口傳嚴飭今番植木所重何如而民弊所關軫念亦何如則今聞七邑摘奸回告之言分定民戶之際貽弊不些使所重處植木不無小民之因若某某邑守宰姓名姑不明言俾圖各自贖補之方爲先自今日各別採探下吏之作奸官長之不察或嚴禁或自新期有三令五申之效而七邑守令姓名及役民時各其規模令水原府使一一詳問後錄論列馳啓
정조 14년 · 강
以龍珠寺僧哲學定僧統仍諭水原府使趙心泰以佛養所需及僧徒糊口之資商量馳啓
정조 14년 · 목
敎水原府使趙心泰曰本寺事體守護之節專在於僧徒願居僧中任僧哲學特定僧統以爲統率之地僧徒敎旨當爲成送而他寺可據前例詳問列錄馳啓如是之後差汰非自下爲之外此凡百合行條件成出節目亦卽馳啓以爲啓下之地願居僧之接濟一時可悶限位田收稅間糊口之方各別商量以啓僧徒糊口不但爲然佛養所需亦不可不磨鍊此意知悉今番諸僧加資敎旨及帖加帖文令政院都封下送校旨卽爲分給帖加以空名下送卿其塡頒
정조 14년 · 강
命水原儒生應製時只以築室原居與新接時在家者赴試
정조 14년 · 목
敎水原府使趙心泰曰近來新接儒生名雖新接實效未聞此蓋營邑不能申飭之致以此傳令謄示道伯此後各別申飭應製每前期出令之故聞令來親旋又各歸如是而曰土着可乎原居可乎自今題到後只以築室原居之人與新接時在家者應試期有眞筒實效
정조 14년 · 강
詣景慕宮展拜還御便殿親受璿源譜略
정조 14년 · 목
具翼善冠袞龍袍乘輿出永淸門由明政門出弘化門入逌瞻門至齋室門外降輿入齋室少頃詣版位行禮仍詣廟內奉審訖還詣齋室召見本宮都提調蔡濟恭提調鄭昌順戶判鄭民始出齋室門外乘輿出逌瞻門予謂兵判金文淳曰嶺儒許馹身榦甚長而門閥可合勸武故使訓將傳令使之待令於弘化門外欲令卿等見之文淳曰臣因將臣李柱國聞馹身長長於柱國一尺云矣承旨申耆曰向於應製試場臣亦見之聞泮吏所傳則以爲儒生四拜時馹從衆而跪屹然若未跪者泮吏傳呼趣跪馹遂俯伏云又聞馹於試場呼寫他人試券云其能文亦可知矣文淳曰聞今番陵幸時男女老少皆以馹爲壯觀到處圍匝馹不勝其擾擾屛坐僻處則衆人齊會蹴起大被委頓云矣駕到弘化門外命馹進前令宣傳官尺量之爲周尺十尺予曰如許身長者古亦罕有之卿等或嘗聞之乎文淳曰十餘年前西江有名石杵臼者身榦忒長今較馹似不及矣予問年幾何馹對曰二十二歲予問所着貼裏借來何人文淳曰借着於捕校中身榦最長者鮮下端之緣而猶短僅過于膝鞾子亦借最大者而猶狹小綻縫而着之云矣予曰臂力應亦異於人文淳曰人以爪搯臂則爪不入而無痕云矣命中禁立于掌上馹擧之容易仍命訓將徐有大給弓矢習射藝供其朝晡之需入弘化門至明政門外宗薄等堂郞陪進璿源譜略已爲權安于明政殿庭幄次命先爲奉入于永淸門內由明政門入永淸門御便殿命承旨徐瀅修對擧璿譜陞殿安于案上○敎曰璿源譜略校正堂郞以下依例書啓○敎曰璿源譜略修編宗薄提調韓光會跋文製進藝文提學洪良浩各熟馬一匹賜給書寫官西春君燁校正官安昌君燝正鄭益祚幷加資郞廳主薄金驥燦直長兪靖柱幷陞敍監役官尹脥陞六書寫忠義寫字官唱準員役工匠等亦依乙卯壬申年例施賞政官牌招賞典下批今日政擧行○敎曰安昌君燝聞已資窮熟馬一匹面給
정조 14년 · 강
戶曹以宗廟北墻門改建吉日啓
정조 14년 · 목
該曹以初九日辰時爲吉請於此日時擧行允之
정조 14년 · 목
以成種仁爲副校理李尙度朴奎淳爲修撰李敏輔爲同義禁宋景載爲假監役
정조 14년 · 강
副司直金履素等十二人還差承文提調
정조 14년 · 목
承文院啓言使行迫近提調數少事多苟簡行副司直金履素兵曹判書金文淳行副司直鄭好仁延豐君李坤行副司直金尙集李聖圭禮曹判書李秉模行副司直李致中吏曹參判閔鍾顯行副司直洪秀輔大司憲洪檢兵曹參判李度默請還差使之察任允之
정조 14년 · 강
考下水原新邑儒生應製試券施入格儒生及試射入格武士賞典仍命應製及行幸時設科以原居新接眞筒築室挈眷者捧擧案
정조 14년 · 목
以猗歟漆沮潛有多魚有鱣有鮪鰷鱨鰋鯉以享以祀以介景福爲賦題擬本朝朝官年七十以上士庶年八十以上人等謝於臨殿受賀之日各加一階諭以惠養所以祈永爲箋題試水原新邑儒生命該府使趙心泰收券上送武士亦爲試才親考訖敎曰水原邑內儒生試取時賦三中一幼學辛德羽紙二卷筆三枝墨二笏三中幼學尹聲烈正音通釋一件賦三下幼學朴來陽紙一卷筆三枝墨一笏表三下幼學尹聲烈八子百選一件賦次上幼學曺允榮金星柳李龍鎭進士李得祚幼學李師淳表次上幼學李龍鎭李師淳金星運各紙一卷賜給又敎曰水原邑內武士試取時柳葉箭貫二中敎鍊官嘉善崔致驥筒筒一部貫一中邊一中哨官出身林順範弓一張邊二中壯勇軍表昇雲出身權徑尹嗣憲各帽子一立騎蒭二中敎鍊官嘉善崔致驥哨官出身李得弘閑良宋文喆朴大出金在喆各帽子二立賜給○敎水原府使趙心泰曰觀此別單及試券新接分明者未滿二十戶渠輩住接之如是數少是豈自初懃懃勸飭之本意雖緣渠輩事力之不逮間又大小科工之相値而就大體則名實太不副自今無論應製與來頭行幸時科擧惟以原居及新接中眞筒築室擊眷人捧擧案應試如是定式之後非新築而勒買奪入者非挈眷而塞責來住者萬一有混捧擧案之弊則擧子無論捧擧案之該府使難免重勘以此傳敎書付壁上亦爲一一曉諭於新接班戶等處武擧子準此
정조 14년 · 강
刑曹參判李頤祥陳疏賜批
정조 14년 · 목
疏略曰多年塞外積傷風土素患右脚金然不遂房闥行步亦資於人以今病狀雖欲强策其勢末由伏乞還收臣新授之資特命選部刊去臣本兼之職仍許退歸田里安意調病批以本職姑爲許遞卿其勿辭調理
정조 14년 · 강
司僕正趙星逵上疏賜批
정조 14년 · 목
疏略曰臣待罪本寺旣見馬政之疏虞不得不仰陳嗚呼我孝宗大王備忘記曰凡馬之爲物不爲肥澤則非但所見埋沒亦不得展其才必須十分肥膘而後方可用也但肥而久立則生病可慮本寺之人不思變通之策徒以肥膘爲憂以減料瘦小爲能事見之不似御厩飛龍之馬豈非寒心而可笑者乎今後則盡其料而養飼務以肥大爲主如左變通之條而遵行無替則無生病之慮稍似御馬模樣大哉王言旣盡其料而務致肥大又爲月三調習之法以杜其生病大聖人慮事之遠備患之密眞所謂置水不漏玆豈非居官任職之臣所可奉行而勿失者哉惜乎近年以來內厩馬皆不如前此專由於不善喂養又未檢飭之致也以臣目擊言之太料及生草減飼於本寺所在式例之數一日太料之減飼爲六斗四升生草之減捧爲十四同故詰問于養理馬則曰此乃多年流來之事夫本寺式例亦安知其不減於戶曹磨鍊之元數哉其爲減飼雖未知作俑於何年而莫重內厩馬喂養之節若是疏略則馬何以健肥爲日後緩急之用哉夫一日之減太爲六斗四升則一年之都合將至於二千三百三十斗之多一日之減草爲十四同而一同之價爲二斗米則五朔減捧之草價亦至於四千二百斗之多噫國家設置內厩而自官員以至于員役有廩祿焉稍食焉則其爲減削馬料而歸於尾閭使莫重御廏之馬未免瘦瘠我先王重內廏立法之盛意果安在哉臣逐日巡視於左右馬廊則無一馬善喂者其故何也蓋貢人輩刈草時爲其斤重竝與其根株而取之故馬不善食此已可痛而且爲渠輩一勞永逸之計十餘日進排之草一時輸置時當署雨積久之草安得不腐傷馬之瘦削生病專由於此且朝夕喂養之外無一掬草午喂之事怪問其故則曰此乃本事古例若頻頻喂養則馬必成習故也此果成說乎臣自七月入寺之初午則時時飼草夜以巨達六名輪定其給草之任周回該廏而飼之又爲作牌於貢人草則使之高根刈取且刈一日所喂之草俾無積置腐傷然後馬乃善食今則似有一時之效然此不可專責於貢人而亶在於郞官之申飭至於草太減飼之弊決不可私自復舊伏願特軫矯救之策依當初磨鍊之數草則盡數捧納俾不敢以價代捧太亦盡料喂養使不得減削若有復踵前習者從重科罪斷不可已批以疏陳出於執藝之意令提擧知悉申飭
정조 14년 · 강
飭水原府移屬醫女逃躱之弊
정조 14년 · 목
敎水原府使趙心泰曰定配罪人之逃躱該守令之反坐自有常法向來因特敎移屬之醫女無異定配自政院下敎尤何等嚴截則任其逃躱依舊留接於京中寧有如許紀綱乎雖云已爲捉去當初不謹防守致此遺失卿之不能檢飭之責在所難免而今番則特爲參酌依此知悉此後各別愓意無或如前泛忽此事無人不知旣發於筵中掖庭署亦已査奏到今眞所謂掩不得如是之際聽聞所及其爲駭歎當如何不得已更自政院嚴飭畿營此後更或泛忽難免重勘
정조 14년 · 목
該府啓言熊川前縣監白東遠考律以草記勘放事命下矣慶尙監司李祖源狀啓內糴糶偸燒罪人成孟孫旣足放火首犯則吏鄕中指使有無覈出之道專在此漢而任自擅殺不但駭妄孟孫罪犯雖係罔敎當此大霈之時不有朝家欽恤之德意一日之內旣刑且棍當下致命如許濫杖蔑法之類不可置之字牧之任其罪狀令收司御處以此照律杖一百收贖告身盡行追奪永不敍用歲抄勿書入敎以如有功議各減一等
정조 14년 · 강
召見大臣備局堂上于熙政堂仍行方物看品
정조 14년 · 목
方物看品如例敎曰今日雨勢如此禁衛營習操勿爲事分付又敎曰宗廟北墻門停役處以銅龍門軍除標信除出使之守直仍命次對入侍左議政蔡濟恭曰咨文尙不入來誠可悶年例咨文亦當追塡日子而咨文入來於拜表後則追付亦多掣礙之端矣予曰咨文入來雖在拜表之後以別具追付之意移咨則好矣且今副使緩緩作行使之齎去則尤好矣戶曹判書鄭民始曰昨日璿源譜略改張後賞典當依乙卯壬申年例擧行而員役工匠等名色或有昔無而今有者何以爲之乎予曰量宜爲之○濟恭啓言喬桐水使南憲喆狀啓備陳本府兩次海溢後被災狀仍以爲本島人口爲七千五百七十而來春濟活之策不可不預爲變通卽今留庫米太爲六百餘石應納官糴與身布萬無準捧之勢附近邑某樣穀中從優移粟以爲明年種糧及窮民濟活之地請令廟堂稟處矣當此同豊之歲島民之遑遑誠甚可矜帥臣陳聞在所不已而但種糧之當爲幾許石接濟之當用幾許石所當詳細條列然後自廟堂亦可有所指揮而今此狀辭只以從優二字泛然說去殊欠切實請該水使推考以此意分付道臣使之往復當用之石數當移之某邑一一商量決定更爲狀聞稟處從之○予謂濟恭曰市民之冒雨留待亦關貽弊卿則先爲出去査對備堂中應參人亦皆出去卽行封裹好矣濟恭及左參贊金華鎭刑曹判書趙鼎鎭等先退○民始啓言伏見回還使行先來狀本則謝恩方物還給故逢授於彼中云取考前例紬苧等物還爲持來席子紙地卜重難運發賣以來矣請今番亦依前例擧行之意知委冬至使從之○尙衣提調鄭昌順啓言近來針線婢被侵各司弊端不一而闕中直所或有官服補縱等事招去使役日昨宣傳官廳招呼針線婢其日卽法服裁縫之日不卽往待宣傳官以此發怒初四日因其閉門之行來坐守門將廳捉去尙方吏削鬢批頰私自敺打其在懲後之道不可置而不問請當該宣傳官拿問處之從之○訓鍊大將徐有大啓言故僉使尹任商子婦韓召史上言有令兵判訓將相議處之之命矣尹命喆遭其父喪之後果自本局給料俾養其母命喆亦已身故所下料米繼給其侄擎韓使之養其祖母稍待成長自臣營收用似好而兵判之意亦然故敢此仰達至於朴擎喆上言初非本局所知之事咸大孫上言專出希覬俱極猥越請置之從之○兵曹判書金文淳啓言今番增廣武科出身應頉外士族人當赴者請使之赴防敎以除防除納米又啓言向以久勤之積滯邊將之窠窄前兵判有所筵奏而批旨內後日登筵時指一稟處事命下矣多大浦法聖群山古群山長津諸鎭本以久勤窠或移作邊地或陞爲守令故久勤之數依舊而邊將之窠漸窄臣意則邊地窠中阿耳履歷窠中加德遞付窠中神光平南倂作久勤窠以爲推移差遣之地似好而事係官方請下詢大臣處之敎以大臣以方物封裹先已筵退卿其問議指一草記
정조 14년 · 강
命冬至正使金箕性裨屬元額外加送一人朴齊家洪命福亦令帶去
정조 14년 · 목
敎曰今番光恩副尉之赴燕係是罕有之例昔在顯廟朝庚戌東平尉赴燕其處地也年條也十分襯好可謂不偶然外此益平之庚子行靑平之丙午甲寅行亦足爲可據而古例則帶去與隨率別施恩禮中使及別軍職各一人從往然古今異宜雖難一遵故事亦豈可只循常例乎光恩副尉赴燕時禆屬元額外加送一人此是奉命令該道勿拘均包之新式各別厚給回還使行中別啓請中朴齊家譯官洪命福亦令元額外仍爲帶去事分付○敎曰今番光恩副尉赴燕時別給不但有例慈殿宮進獻物種自多所費以不虞備行中齎去者限五百兩除給事分付上使及該道
정조 14년 · 강
舟橋司以露梁船艙石築十一日始役啓
정조 14년 · 목
該司啓言石築吉日今十一日午時爲吉云當日臣民始率都廳朴基豊別看役丁遇泰出去始役
정조 14년 · 강
以鄭孟祚爲承旨前望也
정조 14년 · 강
賜龍珠寺僧法號
정조 14년 · 목
敎水原府使趙心泰曰花山龍珠寺首僧稱號以護宗演敎普慧正覺嚴淨毗尼圓瀜法戒總持諸方大法師兼八路都僧統京畿道水原府花山龍珠寺都總攝爲定位次則比密陽表忠祠僧統加一等行號今則比南北漢總攝亦加一等竝令聽其節制於本寺都僧統處新差時自禮曹成給帖文當依表忠祠例而本寺事體自別勿用帖文以官敎擧行多少合行條件成節目自本府後錄狀聞印信一顆依例令禮曹造送而枚擧此意卽爲移文取用以此傳令府使書揭本府
정조 14년 · 강
親行慈殿誕日陳賀於仁政殿
정조 14년 · 목
時至具遠遊冠絳紗袍乘輿出協陽門入仁政門降輿就版位行四拜宗親文武百官皆同代致詞官宣讀致詞訖捧箋文官捧箋文亟授承文都提調左議政蔡濟恭都提調跪受以授近侍承旨洪明浩近侍傳捧跪進子受之以授近侍近侍跪受還置于案捧禮物官奉禮物亟跪授濟用監提調李澧提調跪受以授近侍近侍傳捧跪進予受之以授近侍近侍跪受還置于案行四拜宗親文武百官皆同乘輿出仁政門由協陽門還內
정조 14년 · 강
命北伯待前評事沈興永開市竣事勘處
정조 14년 · 목
備局啓言北評事沈興永罷黜之代纔自該曹差出開市之期已迫難以及期下去分付道臣前評事沈興永姑令前進擧行待竣事勘處新評事旣難趁期徒貽往來之弊請勿下送允之
정조 14년 · 강
秋等官弓中日入格人施賞有差
정조 14년 · 목
敎曰秋等別造官弓中日在今日近於連日動駕渠輩多勞苦駕前駕後特命拔例應試其中小布四中駕後朴載潤直赴殿試三中四分人邊將除授邊三中人直赴會試貫邊人邊二中人弓一張貫一中人箭竹百箇邊一中人箭竹五十箇自本營施賞後草記原中日禁軍則單巡邊四中及三中四分人弓一張邊三中人箭竹一百箇亦令該營賜給後草記
정조 14년 · 강
吏曹判書吳載純上疏賜批
정조 14년 · 목
疏略曰臣於向日待罪見職也大臣以不爲問政陳箚請譴遣辭深重非比尋常至今追思愧忸靡已臣若諉以時移事往晏然就職其如朝體何其如廉防何哉伏乞亟命鐫削批以向來相箚出於董飭之美意追提尙云不可伊後又當大政今何可以此强引不念國體之屑越乎冡宰任重卿且崇秩不得不賜批卿其勿辭入來開政○敎曰吏曹判書批下參議只推與判書參判更卽牌招申飭開政大政當前此時銓長豈可以義在必辭之人點下乎決知其無以丐遞爲此例讓可謂負予取於重臣之本意聞此敎雖一牌焉敢更思違傲之計乎此意令吏判知悉
정조 14년 · 강
推慶尙左兵使李源
정조 14년 · 목
以狀本頭辭違格政院請推有是命
정조 14년 · 강
命金吾首堂鄭好仁重推該都事姜世靖汰拿
정조 14년 · 목
政院啓言昨日時囚照律判下公事稽滯當直今日天明始乃知委本府請當該堂上推考當該都事重勘敎以昨日爲慮滯囚之弊照律公事未入啓之前預書批答其時申牌才過始於今朝知委云寧有如許紀綱他司猶不敢然況本府乎當該行公首堂爲先從重推考令政院査出當該都事先汰後拿
정조 14년 · 강
有政吏曹判書吳載純參判金光黕參議李洪載進
정조 14년 · 목
以李敬一爲大司諫權恢爲獻納成種仁爲校理朴基正爲副校理朴奎淳爲修撰閔鍾顯爲禮曹參判丁載遠爲晉州牧使宋載偉爲靑陽縣監洪述遠爲長鬐縣監李敏亨爲蔚山府使黃基玉爲金浦郡守李敦源爲陽川縣令
정조 14년 · 강
特賜平安兵使李得濟豹皮一令
정조 14년 · 목
敎曰天廏上椉事體自別年例卜定理當盡意擇封而年來國綱解弛馬政不嚴西北所進之品或玄或黃非駑則駘雖非兩閫之鬣者堂堂太僕豈乏飼立在渠輩奉公之誠則不謹不誠孰大於是乎前此屢煩飭敎所以尊國綱也重馬政也使不貴異物之漢帝當之獨安往之千里良駒雖却之如許蹇劣之種恣意獻御者必令張釋之擬其律此後申加嚴飭無或如前怠忽凡事皆有懲勸今番平安兵使封進馬直合御乘可謂近來初見馬醫之購來燕市直陞御乘猶有加資之典況閫帥乎平安兵使李得濟內賜豹皮一令令該寺枚擧行會以示嘉獎之意
정조 14년 · 강
飭銓曹調用咸安郡守沈鏔
정조 14년 · 목
慶尙右兵使吳載徽狀啓以爲咸安郡守沈鏔自辦千餘金城堞修繕軍器改造城可恃而器可用論賞一款請令該曹考例稟處敎曰咸安郡守沈鏔城堞修繕軍器改造至於此多近所罕見人之瞭然雖孰知之奉公之誠極爲可嘉似此地處陞除府使朝令昭在而年前許壑外未聞一人之陞遷是豈定式之本意況治績能否豈係於地處乎且況此等已著之實績乎府使後日政作窠調用大政不遠因此有提飭者年來俗習枳人之弊屢煩釐草之飭諭彼猶然矣況此輩之空然坐停乎今番大政則預加留意隨窠疏通俾有對揚之實效事嚴飭銓長
정조 14년 · 강
命三司下隸犯夜者重棍照律仍著爲式
정조 14년 · 목
兩司行首書吏所由玉堂使令軍士竝犯夜禁禁府當直書吏行首羅將等公事遲滯命兵曹棍治有差以玉堂行首引陪使令不能檢飭之罪亦爲嚴棍兵曹啓言依下敎玉堂行首引陪使令決棍十五度當直書吏行首羅將各決棍十度兩司行首書吏行首所由行首喝導各決棍六度而憑藉鑞牌恣意犯夜玉堂使令軍士各決棍十五度敎曰竝放送憑藉鑞牌恣意犯夜兩漢營底保授過辜限後加棍十五度移送該曹照律三司連日爲之之合啓果是何册之義理而渠輩雖蟣蝨之徒名以三司下隸則眞若成均館齋直慣聽之文句當知明義錄三字渠輩之犯夜豈不爲泮僕之罪人乎蟣蝨之徒亦不識明義錄之畏懼則義理之掃地尤可知是豈但以犯夜言乎此後三司下隸之犯夜者原更數外重棍移送刑曹照律草記事卿及巡邏各營巡廳捕廳知悉各令書揭壁上仍以此傳敎載之政院軍士房故事刑曹受敎謄錄
정조 14년 · 강
命江都移轉米耗條代錢總廳餉還輸送喬桐府移劃穀物依道啓施行
정조 14년 · 목
京畿監司金憙狀啓以爲江都移轉米耗條以錢代送便成前例歉歲則每石五兩一錢常年則每石四兩一錢今年旣是常年用四兩一錢之例輸送恐合事宜總廳餉還所管諸邑當此常年捧留一款初非可論第其中交河一邑量田已始移轉石數又爲夥多特許捧留本邑未知何如竝令廟堂稟處敎以依狀請施行事回諭又狀啓以爲因左議政蔡濟恭擧條批旨以喬桐府種糧當爲幾石接濟當爲幾石及當移某邑詣的報來之意行關于本府該府使南憲喆牒呈以爲開春種租二千石種太二百石還米一千石以本道豐德交河通津金浦富平及海西延安白川等隣近邑參量移劃庶可排比接濟云矣豐德等五邑穀物數少延白等諸邑他道移轉有弊竝勿擧論該府附近邑南陽安山兩邑穀物稍裕又通水道租二千石太一千石勢將就此移劃米一千石則該府於江都不過越一津之地準此移劃待明秋還納恐合事宜請令廟堂稟處敎以依狀請施行事令廟堂卽爲行會俾島民得免艱食之患
정조 14년 · 강
御熙政堂召見輪對官及下直守令仍行抄啓文臣課講試官吳載純李秉模
정조 14년 · 목
敎曰自明日至十六日連値坐齋抄啓文臣課講今日爲之○輪對官洪履簡職掌遺在不能詳奏命拿處時課講試官率應講文臣入庭行禮訖仍爲開講敎諸文臣曰朝家於講製文臣勿令差祭不參凡公會者欲其專意講讀蔚有成效也爲文臣者雖非朝令固當讀書無闕況作成之意若是勤摯而不思體予苦心全沒敬畏徒事漫浪登筵誦讀太不成樣至有監門之降差金吾之嚴囚飭敎非止一再而猶復如前此豈設置抄啓之本意哉臨講體貌本自嚴重諸文臣今若句讀少失本吐講義不善應對當別樣論勘各自量其能否能者進講否者退去勤讀以十七日待令如是下敎之後進而不通者當用加倍之律自不而退者姑從信令之意不加處分諸臣以此知悉於是抄啓文臣徐榮輔丁若鏞尹寅基沈象奎李東冕安廷善金憬宋知濂鄭魯榮金履載李明淵徐有榘朴鍾淳朴宗京嚴耆等皆錄自不而退已酉選文臣講中庸新選文臣講大學承文副正字申星模略居首○敎曰保放罪人沈能迪金履喬今已越講放送
정조 14년 · 강
飭銓曹疏滯之政
정조 14년 · 목
敎曰前後飭敎何如而雖以侍從言之三司之望或一再擬而更不擬者有之或前望點下而銓曹不爲擧論者有之侍從如此蔭官之齎鬱尤可知如是也故朝令不信朝令不信之故朝廷亦不尊申飭銓曹後勿如是
정조 14년 · 강
有政吏曹判書吳載純參判金光默進
정조 14년 · 목
以尹行履爲執義申大龜爲持平南涑鄭最成爲正言李殷模爲校理朴宗來爲副修撰南麟耇爲宜寧縣監任焴爲洪州牧使尹得孚爲寧海府使鄭文綏爲禁府都事○初該曹以洪載淵宋特敬任焴擬入洪州牧使敎曰未準朔守令序陞數遞之弊曾有大臣筵奏而銓曹近不遵守至有六七朔人擬入之擧若此而民豈堪乎弊豈蘇乎當該銓官推考此後申加嚴飭寧儲窠更勿如前此望筒勿施府使中一從朔數擬入事分付
정조 14년 · 강
以李得臣爲副總管前望也沈樂洙爲熙川郡守口傳也
정조 14년 · 강
江華留守申大升疏陳病狀乞解居留之任賜批許之
정조 14년 · 강
施安岳浦民黃七星賞典
정조 14년 · 목
黃海監司李時秀狀啓以爲龍岡船人李貴柱等二十人到急水門外逢風敗船一人渰死十九人蟻附船板幾乎倂命安岳浦民黃七星急棹漁艇冒險出海極力拯載渰死人屍亦爲拯得誠極嘉尙考例論賞事請令該曹稟處敎曰何待回啓今日政成給帖加付撥下送令道伯招致宣布後頒給形止狀聞俾知重民命之意
정조 14년 · 강
壯勇營進拜峯鎭追節目
정조 14년 · 목
節目一本屯今旣設鎭不可無軍卒鎭底及附近民人之無身役願入者次次募得始成牙兵二哨一哨一百十五名式合二百三十名別爲軍案依津渡牙兵例施行軍物則自本營備置本鎭庫藏守護一本鎭將校則兵房軍官一人牙兵將二人付料軍官二人旗牌官一人員役則鎭書員一人軍器書員一人倉庫直一名屯庫直一名通引二名陪使令二名旗手四名吹手八名山直二名東山直一名聽令軍一名柴水軍二名差出一軍器庫直以陪使令二名輪回差出元料外給加料三斗一牙兵將差出時別將親審可合者以實預差報營則兵房更定可否粘連轉聞後自本營成給傳令一鎭底民戶姑未募聚倉庫所在之地不無疏虞之歎鎭樣亦難望其成立不可無收率勸獎俾思歸趣之心故抄出鎭民之閑遊善射者四季朔試取居首二人付料名以付料軍官使管巡山排日輪回則民居似有樂赴之效樹木宜盡長養之方依此定式施行一總戎廳餉米一千石楊州還租一千五百石移屬本鎭糶糴取耗而還租耗條則作米爲六十石仍付米邊箭坪所在司僕寺傳排田三十九同亦屬本鎭收捧稅錢戶曹移來錢一千兩付畿營生殖每年存本取利以作別將排朔員役料布一年應下之資一畿營米一千石屬之楊州糶糴取耗元穀捧留本邑耗條劃送本鎭添補支放一還米租各設一倉楊州忘憂里禿音蘆原古楊州海等村五面居民合一千九十八戶專爲受食而屯底居民春窮之患不可不念就其中除出租二百石米一百石以私受樣懸保分給以爲接濟之方糶糴則每年春夏盡數分給秋成後趁卽捧上一還上米租鼠縮依上項磨鍊一屯田畓改打量田二十結二十二負二束內雜頉十結八十八負一束除起田九結三十四負一束畓九結九十九負六束內雜頉一結四十一負三束除起畓八結五十八負三束每年收稅上納於營門餘則作別將排朔屯庫直料條一本鎭一年應捧平倉餉米耗條一百石楊州還租耗條作米六十石畿營還米耗條一百石馬場門直所受可僕寺半年料米七石三斗合米二百六十七石三斗畿營生殖錢二百兩司僕寺傳排田賭地錢三百二十三兩馬場門直所受司僕寺半年朔下錢三十六兩合錢五百五十九兩內自別將祿米饌價至員役料布以此度鍊一別將祿米每朔三石饌價錢十兩兵房軍官一人料米每朔十斗春秋衣資錢四兩牙兵將二人料米每朔各八斗春秋衣資錢各四兩旗牌官一人料米每朔八斗春秋衣資錢四兩別付料軍官二人料米每朔各八斗鎭書員一人料米每朔十斗朔下錢三兩紙債錢五錢春秋衣資錢四兩軍器書員一人料米每朔八斗朔下錢二兩紙債錢五錢春秋衣資錢四兩鎭庫直一各料米每朔八斗朔下錢二兩春秋衣資錢四兩軍器庫直加料米每朔三斗通引二名料米每朔各四斗春秋衣資錢各三兩陪使令二名料米每朔各六斗春秋衣資錢各四兩旗手四名料米每朔各六斗春秋衣資錢各四兩吹手八名料米每朔各六斗春秋衣資錢各四兩山直二名料米每朔各六斗朔下錢各一兩七錢五分春秋衣資錢各四兩東山直一名料米每朔六斗春秋衣資錢四兩聽令軍一名料米每朔六斗春秋衣資錢四兩柴水軍二名料米每朔各六斗春秋衣資錢各四兩以上一年應下米二百一石九斗錢三百七十二兩除米六十五石九斗則牙兵試藝時犒賞之資及閏朔條磨鍊其餘別置會錄以備不時之用餘錢一百八十七兩屬之別將排朔條一牙兵節目及軍物都案與他細瑣等事各爲一册以作鎭中永遵之式例一東郊動駕時別將領率標下軍祗迎祗送于沙閼里一東郊動駕時沙關里三巨里伏兵一處將一人軍三十七名沙閼里後峯斥堠一處將一人軍四名以本鎭牙兵依他營例擔當磨鍊牙兵將領率擧行
정조 14년 · 강
命順天趙亨溥上言置之
정조 14년 · 목
戶曹啓言順天幼學趙亨溥上言以爲其曾祖故統制使爾重曾於辛壬誣獄追被極律乙巳伸雪內需司監打册子載其曾祖及從祖洽籍名乞命抹去云問于內需司則本司田案中初無趙爾重趙洽姓名抹去一款今無可論請置之從之
정조 14년 · 강
命總府番次毋敢違越請番錄事屬之樞府
정조 14년 · 목
敎曰此亦紀綱所關宿衛番次是豈推托之事上下番各五人輪回比之騎省亦可謂太歇近觀省記入直者一入之後長鎖無脫出之道見之猶覺支離當者獨不苦乎總府番次事先朝飭敎何等嚴截則近來復循舊習豈不關於國綱乎向於李敏輔之許久鎖直時欲爲下敎因公事煩撓未果此後申明嚴飭更或如許當依先朝下敎用守門將落點番之例以此傳敎揭板本府仍令兵判知悉朔終以番記使之封送本曹除非呈辭及公故而當次不入者直以令該府拿問處之過十日勘律草記仍自政院捧傳旨同爲入啓彼亦人哉因總管之怠慢長立街路奔走於南山北岳之間誠一虐政總府請番錄事自今日屬之樞府勿爲差送事招致樞郞分付
정조 14년 · 목
敎曰無他可能或以號令百司之地筋力有一分抵當近果頻除而前席承書之際聞臭觸鼻不謹莫甚鷄舌香雖難覓含焉敢如是過飮乎其爲駭然則甚矣雖以目下事言之當稟不稟溺職如此當該承旨爲先從重推考後勿如是之意嚴飭
정조 14년 · 강
金浦郡守黃基玉義城縣令李弘源相換口傳也
정조 14년 · 강
顯隆園享官以南陽等四邑守令輪回塡差著爲式
정조 14년 · 목
京畿監司金憙以顯隆園冬至享官差定啓敎曰當以附近邑守令輪回差定而以近百里地分排是豈定式之本意乎此狀啓還下送此後以南陽安山振威龍仁輪回差定預差則勿以守令塡差以致曠官之弊本府中軍今爲士夫武弁履歷堦爲元定預差中軍或有實故之時令該府使狀請變通差代事分付
정조 14년 · 강
以洪義榮爲承旨申㬚朴祥馨爲副總管前望也
정조 14년 · 강
命關西寺奴婢比總毋得減數內奴婢口錢依舊規施行
정조 14년 · 목
備局啓言頃因戶曹判書鄭民始所啓北道內寺奴婢宣頭案修正時所費參量除減之意問于本道狀問稟處他道一體關問事命下矣卽見平安監司沈頣之狀啓則以爲昨年祥原等六邑內奴婢身貢白徵爲一百四十口江東等十邑寺奴婢身貢白徵各一百八十口而貢總元數不得減削故磨勘時色吏頭目輩或有虛作名目或有流亡老故而不敢許頉其害自歸於侵族侵隣卽今內奴婢比總外餘數爲三百三十八口寺奴婢比總外餘數爲四十口內奴婢身貢白徵者以此餘數代充寺奴婢身貢白徵者一百八十口內四十口亦以餘數充代其餘一百四十口不足之數特許減總而內奴婢口錢初以五錢定式或似過多本道則奴婢元總未滿二千口口錢都數不過七百餘兩較計紙地雜費少無過濫之弊亦無責徵於奴婢之事祥原等三十一邑自民庫上下泰川等九邑自營門防給爲辭矣本道內奴婢比總外餘數尙有三百三十八口則一百四十八口之白徵云云極爲可駭卽令以彼充此至於寺奴婢減總事各該司需用各有元數旣難勒減又難給代此則嚴飭道臣査其隱漏竝與餘奴婢四十口推移比總而當初下敎特軫奴婢案付中年過幾百而白地勒徵之類使之裒益猶不相當者卽令狀聞而今此狀辭中此一款不爲別白擧論泛以色吏頭目輩虛作名目或流亡老故爲辭有違特敎關問之本意該道臣推考內奴婢口錢依營邑舊規施行之意請分付允之
정조 14년 · 강
命承旨柳文養遞差假注書趙台榮汰拿
정조 14년 · 목
政院啓言今日兩司傳啓座目互換塡書至於入啓承批臣之矇然捧入不勝惶悚當該注書所當重勘何以爲之敎曰承旨遞差注書先汰後拿
정조 14년 · 강
遣承旨詣永陵奉審摘奸
정조 14년 · 강
召見藥院提調鄭昌順于重熙堂
정조 14년 · 강
命前沁留來詣城外交龜
정조 14년 · 강
遞承旨趙尙鎭洪明浩以柳戇尹㬦李洪載爲承旨尋命㬦勿施以李益運代之前望也
정조 14년 · 목
政院以新除承旨尹㬦方在罷職中何以爲之啓命勿施以益運批下
정조 14년 · 강
命差祭將臣密符仍佩往來
정조 14년 · 목
御將李漢豐差光陵冬至獻官禁將金持默差崇陵冬至獻官敎曰差祭將臣竝仍佩往來以各其營都提調總察事發牌從事官聽傳敎
정조 14년 · 강
召見承候閣臣于誠正閣原任提學蔡濟恭提學鄭民始檢吳載純校直提學徐浩修原任直提學金憙原任直閣徐鼎修鄭東浚鄭大容檢校直閣李晩秀
정조 14년 · 목
左議政蔡濟恭曰近日有守令遷轉者當此捧糴之時邑倅交遞則似有吏緣爲奸之慮矣予曰使舊倅勘糴後上來則似好矣仍敎曰雖因次次陞遷不得不移除此時糴政方張付之生手民將受害新除守令之自外邑移遷者還穀畢捧後上來事令廟堂申飭濟恭曰臣見司䆃僉正李萬運所編册子卽是巨帙而可知其該博但年限已過百里之任亦不得爲甚可惜矣予曰沁經則雖過年限可以爲之矣仍命吏判吳載純曰後日政沁經內移好矣濟恭曰經歷之交遞在江都有疏虞之慮矣予曰一經歷遞易有何妨乎子謂舟橋司堂上鄭民始曰舟橋之役幾許爲之乎民始曰近日未得出見而鋪板姑未盡爲矣民始以戶曹判書啓言京畿監司金憙以錦城尉神道碑所入物力錢一千七百七十兩零報來矣取考前例則以各邑所在常賑穀會減今亦依此施行之意請分付從之民始以壯勇營提調啓言金浦郡所在田畓與草坪合二十五結之地自本營今方買得而此土本以寧嬪房免稅載錄其間出稅者爲二結三十負七束矣今則旣屬本營幷與出稅者而仍爲免稅之意分付戶曹其中草坪之見失於內需司成均館者幾爲折半云令本官待明春詳査改量依當初結數修成册牒報事請分付道臣從之
정조 14년 · 강
命江華經歷洪復浩口傳內擬其代以司䆃僉正李萬運後日政差送
정조 14년 · 목
敎曰朝筵因言端聞於大臣司䆃僉正李萬運之編摩册子已見之云大抵萬運之效勞今已多年若待淘洗後校正後刊印後進呈後則已過年限之人將無酬勞之時渠之當窠不過此窠江華時任經歷令該曹爲先口傳內擬其代後日政以李萬運差送事吏判俄筵旣承筵敎以此分付該曹
정조 14년 · 강
考下抄啓文臣課講講義
정조 14년 · 목
丙午丁未選文臣以周易講義條對已酉選文臣以孟子講義條對去四月朔初再次五月朔初再次六月朔初再次七月朔初再次副司果尹永僖幷通居首
정조 14년 · 강
放金吾秋曹輕囚
정조 14년 · 강
左議政蔡濟恭上箚賜批仍命承旨洪義榮李益運遞差
정조 14년 · 목
箚略曰臣於朝筵以江華經歷內移之不當率爾微陳愚見而未及畢其辭矣纔見小報經歷促令口傳移擬又伏聞留守必使趁明朝上京交龜臣不勝滿心訝惑憂歎之至噫逆宗貫盈之罪神人之所共憤國法之所必誅假以一縷息偃島中已是失刑而緣其防守不嚴糾察或疏致有昨秋逸出之變今宜另申嚴防以盡錮囚之道而顧其責則專在於留都之臣耳今若鎖其上營虛其貳衙則安知無意外之患又如昨秋之爲乎且留守交龜之在京在外固當任其便宜而已實非朝家所可指揮而屢下催促之敎欲致城闉之外不敢知此曷故也命令顚倒聽聞駭惑臣實爲殿下惜之也向日鄭妻之事群疑大扺皆然巷言至今未已臣則篤信殿下者也所知者聖人豈欺我哉而猶不免中夜失睡今日之事又何爲而使臣不能忘宿昔之憂也殿下幾年典學透盡義理豈或於此等處少有放過而臣之以未然之事唐突爲言者亶出於過慮隱憂惟聖明俯加察納亟寢江華前留守上京交龜之命焉批以留守以病丐遞故使之上來到城外交龜而觀望逗遛迄于今稽緩則飭敎鳥可已乎至於經歷內遷亦因事會之適然卿何曰鎖其上營虛其貳衙乎一則體下之擧也二則酬勞之典也命令謂之得宜可也聽聞謂之聳動可也又何曰顚倒乎駭惑乎尾陳鄭妻事伊時間卿求對言下卽諾俾卽妥帖轎夫之反舁旋踵行路無不目擊卿則但當信此而已卿所謂群疑是何疑乎巷言是何言乎以予陸陸莫能領會由前由後箚辭無非臆逆竊爲卿不取也仍命此批答司錄傳諭尋敎曰司錄何時發牌尙今遲滯坐直承旨一竝遞差
정조 14년 · 강
罷左議政蔡濟恭職施右參贊宋載經京畿監司金憙不敍之典
정조 14년 · 목
敎曰大臣予所敬禮然聖人豈不云乎事君盡禮人以爲謟今之大臣遠謟太過反不盡禮臆料之說至登於箚牘敵以下以末形未然之事勒加架鑿猶欠相敬況君與相之際乎大臣之不盡分如此予亦豈必枉執敬禮乎以今紀綱之解弛董率之地有此不擇言之失此而顧藉後弊難言左議政蔡濟恭罷職○敎曰向來二重臣以鄭妻事後先迭陳之疏語非不知有關後弊來卽捧留以竢其厭則止之大官已處分之後下此者失言之罪不可不明正右參贊宋載經京畿監司金憙亟施不敍之典
정조 14년 · 강
遞承旨柳戇李敏采申耆李洪載以蔡弘履李晩秀洪義浩李敬五姜垣爲承旨前望也
정조 14년 · 목
敎曰莫重傳香稟不爲微稟以致提問當該承旨遞差又敎曰開門自有時刻或早或晩隨其睡起極爲駭然朝者仕進承旨竝遞差以弘履等批下
정조 14년 · 강
中批申驥顯爲同副承旨
정조 14년 · 강
命遣宣傳官持標信往奪江華前留守申大升所佩密符仍令大升及中軍經歷同爲押來
정조 14년 · 강
遞承旨李晩秀命以西所衛將趙彥彬差假承旨
정조 14년 · 강
命請對玉堂罷職行公三司幷遞差
정조 14년 · 목
副校理朴基正修撰朴奎淳詣閤請對有是命
정조 14년 · 강
命假承旨趙彥彬畿邑邊將單付差送
정조 14년 · 목
敎曰假承旨事極爲泛濫問名畿邑邊將中單付差送南所衛將假承旨差下
정조 14년 · 강
遣承旨詣宗廟永禧殿景慕宮奉審摘奸
정조 14년 · 강
承旨請對命原啓休紙還給閣臣請對命班首罷職餘竝遞改
정조 14년 · 목
承旨洪義浩李敬五及內閣原任提學吳載純提學鄭民始檢校直提學徐浩修原任直閣徐鼎修鄭東浚鄭大容檢校直閣李晩秀詣閤請對有是命
정조 14년 · 강
特補承旨李敬五通津府使
정조 14년 · 목
敬五啓言驥賊是何等劇逆而今者承宣特除之命忽下於千萬夢想之外豈意聖明之世有此非常之過擧乎惟願亟寢成命快施當律予曰何如是煩陳仍敎曰左副承旨李敬五筵奏極爲煩屑通津府使除授當日辭朝時任府使過享祀後上來令該曹口傳遞付京職
정조 14년 · 강
遞承旨洪義浩等命南所衛將朴萬瞻差假承旨
정조 14년 · 목
義浩更爲請對尹㬦姜垣違牌命竝許遞
정조 14년 · 강
還給檢閱洪樂游等啓辭
정조 14년 · 목
樂游徐有聞啓言噫嘻驥顯是何等劇逆也渠之尙逭王章已是失刑迺於千萬夢想之外承宣特除之命忽下於擧國齊憤之日此何事也噫亂臣賊子人得以誅之況今逆魁自在人心危懼臣等官雖卑微亦具秉彝豈可以越俎爲嫌不思共討之義忍見劇逆之頂玉衣緋揚揚於一院之中乎玆敢相率仰籲伏乞亟寢驥賊除職之命焉敎曰翰林所爲極爲酸妄矣憲府都吏啓曰雖有傳稱之故事至於翰林啓辭尤所罕聞則焉敢驅脅不識東西之假承旨爲此擧措乎嚴處猶近於怒蠅拔劍此啓辭還給渠輩仍令各其父兄各別敎飭後勿如是肆氣
정조 14년 · 강
命承旨申驥顯今姑許遞
정조 14년 · 목
政院以新除承旨申驥顯時在公州地啓請乘馹上來事下諭敎曰承旨申驥顯昨秋疏語不過是盛陳懲討之說兼附禁堂專輒之失果何等格言乎大抵此人曾見於筵席頗知其爲人淳謹太過此疏之能自辦實非所料能爲此疏者決非工謀者流豈不可嘉乎此時此等人收用烏可已也向來專輒之擧雖塞路而問之夫孰曰得當乎然則此人果有何罪然於其時此人不在京然後廷籲可止急於妥帖密令都事就其家使之任便居住則觀此下諭啓辭本家以原居公州地在外懸送云此則不誠甚矣雖未詳知其去處要不出嶺湖遠地則公州云云極爲無形其委折査實以啓卽令政院成送有旨於所在地方官使之乘馹罔夜上送政院如不知去處以有旨兩度遣院吏分送湖嶺使卽訪問招來如是之際本職不可許久虛帶今姑許遞此意一體下諭
정조 14년 · 강
命假承旨朴萬瞻竝本職汰改逐送本鄕
정조 14년 · 목
敎曰假承旨朴萬瞻所爲極爲無嚴昨日趙彥彬則以玉堂請對啓辭捧入有處分而萬瞻今日筵席擧措萬萬痛駭同副乘馹啓辭下諭傳敎渠敢出自袖中納于前席語雖未及畢說擧措愚濫莫甚本職及假銜竝汰改今日內逐送本鄕萬一遲滯當重治以此嚴飭
정조 14년 · 강
命陽至前後一日勿捧章奏
정조 14년 · 목
敎曰明日卽陽至日也體先王閉關之意宜念息鬧扶陽之政冬至前後一日及至日各司藏牌不緊章奏切勿捧入仍令以此意嚴飭
정조 14년 · 강
命閣臣玉堂遞罷刊削竝分揀
정조 14년 · 목
敎曰明日卽亞歲也陽至之時朝象宜靜鎭不當紛聒內閣政院玉堂之空曠甚不可況候班在明承旨未差之代前望單子入之待下批牌招察任閣臣及玉堂遞罷刊削竝分揀亦令牌招推移入直朝廷若恭俟處分則亦當有體諒之擧一或惹鬧當有別般處分使之知悉
정조 14년 · 강
以金光默李益運申耆鄭大容孟至大柳文養爲承旨前望也
정조 14년 · 강
中批副司果尹永僖爲副校理
정조 14년 · 목
敎曰抄啓文臣課講連八次居首副司果尹永僖當有別般論賞之擧而連五次居首猶絕罕八次豈有前例乎況前此初次連魁陞六矣再次連魁陞敍矣三次連魁準職矣都計劃居魁又錫馬矣今則只有陞資一歧而徑陞不但可惜文華知識正合顧問中批嘗所難愼而此而不爲反非器使之意副校理除授牌招入直
정조 14년 · 강
召見時原任閣臣于重熙堂原任提學吳載純一提學鄭民始檢校直提學徐浩修李秉模金憙檢校直閣徐鼎修鄭東浚李晩秀直閣徐榮輔沈象奎
정조 14년 · 목
載純等曰驥賊是何等劇逆而日昨特除之命實出夢外特加三思亟許反汗
정조 14년 · 강
命昨日承旨傳敎置之
정조 14년 · 목
敎曰昨日傳敎旣有體諒二字言不可不信承旨傳敎置之事從所請以示妥帖之意
정조 14년 · 강
命江華留守差代間兵符總戎使兼佩
정조 14년 · 강
遞承旨孟至大以李敬五代之
정조 14년 · 목
敎曰在外承旨許遞前望單子入之待下批牌招察任
정조 14년 · 강
以金熙朝爲修撰前望也
정조 14년 · 강
命京畿監司差代間中軍兼察
정조 14년 · 목
敎曰京畿監司未差之代政官待明朝牌招開政差代間兵符傳授中軍使之兼察
정조 14년 · 강
命濟州箇箇代以獐皮代捧
정조 14년 · 목
因禮曹濟州方物看品單子敎以筒箇越海封進必有貽弊此後依馬粧例以每部代獐皮幾令量宜定式代捧事分付
정조 14년 · 강
王大妃殿進御人蔘養胃湯命一貼煎入榻敎也
정조 14년 · 강
召見下直守令于誠正閣金堤郡守李東野白川郡守沈禧价川郡守趙雲祥金化縣監洪益烈盈德縣監朴宗敬泰安縣監申相文衿川縣監金東覽
정조 14년 · 목
予曰今日仕記以已遞之孟至大書入政院擧行極爲駭然何承旨修入乎李益運曰臣是該房誤爲書入惶悚極矣予命東野曰爾之治蹟曾已稔聞極庸嘉之今年秋成後穀價何如東野曰米價爲三兩租價爲一兩二錢矣予命益烈曰爾之老親其已將往耶益烈曰將往矣予曰如斗之邑何足爲專養乎
정조 14년 · 강
命西北別付料明日慕華館親臨試射
정조 14년 · 목
敎曰西北別付料武士受料人明日慕華館親臨試射試官兵判訓將入直兵曹總府郞廳爲之隨駕官以時服隨駕副駕轎儀仗扈衛軍官有廳軍官竝除之東西班只六曹堂上各一員隨駕路由崇禮門日寒如此道路略略修治市廛勿撤假家事分付又敎曰明日慕華館試射時雲寶劍別雲劍幷除之侍衛則兵曹總府入直堂郞各一員五衛將二員武兼四員爲之挾輦軍一百名槍劍軍三十名爲之御將只率鄕軍二哨爲先後廂馬軍除之標下軍則亦爲略略率隨禁軍入直八十人隨駕留陣則禁將率三營外入直馬步軍中除老弱貧殘其餘實敎率領留陣
정조 14년 · 강
遞承旨金光默李益運申耆柳文養鄭大容李敬五以尹行任洪義浩鄭益祚爲承旨尋遞益祚以蔡弘履李儒敬李洪載李勉兢爲承旨
정조 14년 · 목
敎曰承旨座目以已遞之孟至大書入極爲駭然該房承旨遞差前望單子入之與未差之代待下批牌招察任又敎曰入侍無端換入當該承旨遞差又敎曰應避承旨許遞同副以下在遞去則都承旨亦必難安亦爲許遞與未差之代前望單子入之待下批牌招察任
정조 14년 · 강
命江華兵符京畿中軍兼佩
정조 14년 · 목
敎曰江華兵符之總使兼佩京外管領終涉各異以京畿中軍兼佩事卽爲分付
정조 14년 · 목
以閔鍾顯爲吏曹參判李勉兢爲參議
정조 14년 · 강
命散班迎送勿爲之
정조 14년 · 목
敎曰百官班列雖命除之散班迎送亦勿爲之事分付
정조 14년 · 강
命假承旨中時在罷散人敍用
정조 14년 · 목
敎曰日寒如此屛門把守幷置之事分付該營
정조 14년 · 강
命承旨李儒敬放燈本鄕尹行任許遞
정조 14년 · 목
因諸承旨請對啓辭敎以罷職左承旨尤猥越放逐本鄕未肅拜承旨許遞與未差之代前望單子入之待下批牌招察任南所衛將假承旨差下
정조 14년 · 강
命訓鍊大將徐有大兼察右捕將
정조 14년 · 목
政院啓言右邊捕盜大將李漢豐罷職事命下矣在前如此之時有他邊大將兼察之例今番則何以爲之敎以訓將兼察兼佩事代主將司令牌招聽傳敎
정조 14년 · 강
命金吾首堂嚴囚南間次堂遞差
정조 14년 · 강
命南間囚禁堂具格拿來
정조 14년 · 강
負罪臣蔡濟恭陳箚請還宮賜批
정조 14년 · 목
箚略曰殿下何爲而有今日之擧也旣以館所動駕丁寧頒示迺於蹕路之上忽地旋駕直出於江浦十里之外鹵簿不戒戎卒皆殿都人士女皆莫識大駕之欲向何之畢竟江倉冷落之所權設帳殿回鑾尙遲惜乎聖人之無僞果若是乎臣以罪戾之蹤不敢容喙而目見非常之擧來伏戟門冒死瀆擾乞下還宮之命批以初意擬於試射回路來住此處蓋有所待也此處有糧米焉有柴草焉軍兵當寒禦具且甚便當故耳途中有不容遲緩之事端果卽旋蹕臨此此誠萬不獲已之權宜之權宜何暇顧儀衛之浮文乎凡事之遲速各適其時然後始可謂權而得中予雖否德所願學聖人也接淅何太悤遽三宿何太支離此可見聖人時中之義也今日之行若備嚴鼓整班伍則予雖欲徑情而直行得乎況此擧非爲遊觀非爲暇豫其中必有切菀切燥悶之端而爲此罕爲之擧卿須諒之仍命此批答招致錄事傳于前左相○又陳箚批以卿七耋老人也以今風寒之逼肥至今席膏露處過矣過矣見所下箚批又如是煩浼能不有媿於古大臣將順其美之義乎予之今日之擧雖似過矣觀過亦有知仁處聖人有言曰周公之過不亦宜乎予之所欲法者聖人也卿等將順之前無非移蹕江干之日卿須諒之仍命此批答遣史官傳諭
정조 14년 · 강
玉堂聯箚請卽旋輿衛賜批校理成種仁副校理朴基正尹永僖修撰李庚運朴奎淳副修撰朴宗來金熙朝
정조 14년 · 목
箚略曰殿下何爲而有此非常之擧也惟我慈殿慈宮尙未知鑾蹕之所住其爲慈念之驚動當如何哉臣等冒死求對亟回聖衷卽旋輿衛批以勿煩○又箚略曰及承聖批乃以勿煩爲敎臣等一倍罔措噫今此駐鑾之所豈至尊暫時臨御之地亟降兪音焉批以今日移蹕之擧豈得已非爲觀漁非爲蹻氷言不可不踐令不可不信旋還遲速惟在廷臣勿煩
정조 14년 · 강
領府事鄭存謙陳疏請回鑾賜批
정조 14년 · 목
疏略曰昨日郊館親臨試射之命忽聞鑾蹕轉向江郊此何擧也當此至寒尤非大聖人節宣之道伏乞卽卽回鑾批以前左相箚批覽可悉之此不必更煩諒之諒之仍命此批答中樞郞廳發牌傳諭
정조 14년 · 목
因玉堂上疏敎曰箚本之昨與再昨冒禁來呈已萬萬無嚴又何敢以疏移謄換呈乎捧納承旨當重勘原疏還給諸玉堂亟施不敍之典
정조 14년 · 강
命負罪臣金漢耆上疏自政扯之
정조 14년 · 목
因上疏敎曰此等上疏豈可捧入乎當該假承旨當嚴處原疏自政院扯之
정조 14년 · 강
命兵判金文淳兼察守禦使
정조 14년 · 목
敎曰守禦使兵曹判書兼察密符兵符仍令兼佩事牌招聽傳敎
정조 14년 · 강
命徐命善洪樂性高陽郡中途付處
정조 14년 · 강
負罪臣吳載純等聯箚賜批
정조 14년 · 목
批以今日之擧我心無媿使周公復起豈有二辭引君當道卿等之職分惜乎卿等之隨衆波蕩也
정조 14년 · 강
答前閣臣吳載純等啓辭
정조 14년 · 목
因政院載純請對敎以慈心未格諺敎踵下如屬可已不可已之擧則敢不承當而今日之行外面雖似悤遽其實積費商量者已久矣留守守令之無一人傷損卽懲羹於昨秋也外間傳聞之乍虛乍實莫適所向亦出於向來坡州事之猶多未盡善也還駕之遲速在於卿等及廷臣體予至切之懇悶予由中之諭勉承而强從予亦何苦衝冒隆寒守此荒江湫舍不念衛士三軍呵凍之弊乎以此批答卿等見之仍令請對諸臣知悉
정조 14년 · 강
命前知義禁鄭好仁免爲庶人